  Майя Бывальцева Бесерманъёслэн «Кӧрбан» элькун шулдыръяськоназы 1 сюрс 200 адями люкаськиз. Ужрад 8-тӥ инвожое Юкаменск ёросысь Ёжгурт вӧзысь возь вылын ортчиз, ивортэ Удмуртиысь Калыкъёслэн эшъяськон юртсылэн пресс-службаез. Куноосты элькунысь йӧскалык политикая министр Лариса Буранова ӟечкылаз. Со 2020-тӥ арын Россиысь калыкез лыдъян-гожтон ортчоз шуыса вераз но бесерамнъёсты отчы мыло-кыдо пыриськыны куриз. 2010-тӥ арын ортчем ужрад дыръя асьсэдыз бесерманъёс пӧлы 2 сюрс 201 адями пыртӥз. Туэ шулдыръяськонлэн темаез: «Историлэн питранэз: вашкалаысьтыз туннэ нуналэ». Куноослы бесерманъёслэсь улон-вылонзылэсь аспӧртэмлыксэ возьматӥзы. Озьы ик радъясьёс ваньзэс вӧсям ӝукен куноятӥзы. Праздник концертэн но йӧскалык дӥськутъя вожвылъяськон-дефилеен йылпумъяськиз. Тодэ вайытом, бесерманъёслэн элькун шулдыръяськонзы кык арлы одӥг пол радъяське, но ёрос праздникъёслы котькуд ар радъясько.  Ватсалом, удмуртъёслэн «Гербер» элькун шулдыръяськонзы Эгра ёросысь Нюнягурт (Малые Мазьги) вӧзын 29-тӥ инвожое ортчоз. 12-тӥ инвожое Ижкарын шулдыръяськон радъяськоз, отын пӧртэм ужъюртъёслэн но огазеяськонъёслэн азбаръёссы ужалозы, со пӧлын Удмуртиысь Йӧскалык лыдӟетъюртлэн.  Тегъёс: Лулчеберет Удмуртия ЛарисаБуранова бесерманъёс Юкаменск йӧскалыкполитика  